Aviz ca urmare a hotărârilor din 14 decembrie 2017 și 28 martie 2019 în cauzele T-460/14 și, respectiv, C-144/18 P, cu privire la Regulamentul de punere în aplicare (UE) nr. 307/2014 al Consiliului de modificare a Regulamentului de punere în aplicare (UE) nr. 875/2013 de instituire a unei taxe antidumping definitive la importurile de porumb dulce boabe preparat sau conservat, originar din Thailanda

(2019/C 291/03)

Hotărârea

În hotărârea sa din 14 decembrie 2017, în cauza T-460/14, AETMD/Consiliul (denumită în continuare „hotărârea Tribunalului”), Tribunalul Uniunii Europene (denumit în continuare „Tribunalul”) a anulat Regulamentul de punere în aplicare (UE) nr. 307/2014 al Consiliului din 24 martie 2014 de modificare a Regulamentului de punere în aplicare (UE) nr. 875/2013 de instituire a unei taxe antidumping definitive la importurile de porumb dulce boabe preparat sau conservat, originar din Thailanda, ca urmare a unei reexaminări intermediare efectuate în temeiul articolului 11 alineatul (3) din Regulamentul (CE) nr. 1225/2009 (1) (denumit în continuare „regulamentul în cauză”). În hotărârea sa din 28 martie 2019, în cauza C-144/18 P, Curtea de Justiție a Uniunii Europene (denumită în continuare „Curtea”) a respins recursul introdus de River Kwai International Food Industry Co. Ltd (denumit în continuare „RK”) ca fiind nefondat și a confirmat hotărârea Tribunalului.

Curtea de Justiție a confirmat constatarea Tribunalului potrivit căreia drepturile procedurale ale Association européenne des transformateurs de maïs doux (denumită în continuare „AETMD”) au fost încălcate prin respingerea cererii sale de divulgare a informațiilor referitoare la posibilitatea unei alocări incorecte a costurilor între RK și entitatea sa afiliată Agrifresh Co., Ltd. (denumită în continuare „AgriFresh”); alocarea costurilor fiind una dintre posibilele cauze ale scăderii costurilor de producție pretinse de RK în sprijinul cererii sale de reexaminare intermediară. Tribunalul a statuat că, în această privință, pe parcursul procedurii administrative, AETMD nu a primit informațiile care i-ar fi permis efectiv să își facă cunoscut punctul de vedere.

Consecințe

În conformitate cu articolul 266 din Tratatul privind funcționarea Uniunii Europene, instituțiile Uniunii trebuie să ia măsurile necesare pentru a se conforma hotărârilor Tribunalului. Este recunoscut faptul că, în cazurile în care o procedură judiciară include mai multe etape administrative, anularea uneia dintre aceste etape nu atrage după sine anularea întregii proceduri. Ancheta antidumping este un exemplu de astfel de procedură cu mai multe etape.

În conformitate cu jurisprudența Curții, atunci când se iau aceste măsuri necesare pentru a se conforma unei hotărâri care anulează un act și pentru a o pune în aplicare, procedura de înlocuire a unui act anulat poate fi reluată chiar din punctul în care a apărut ilegalitatea (2).

În consecință, Comisia, în executarea hotărârii, are posibilitatea de a remedia aspectele procedurii care au dus la anulare, lăsând în același timp nemodificate părțile care nu sunt afectate de hotărâre (3).

Anularea regulamentului în cauză s-a datorat nerespectării dreptului la apărare în cursul unei etape a procedurii administrative care stă la baza regulamentului în cauză; mai precis, nedivulgarea anumitor informații către AETMD cu privire la impactul restructurării RK care ar fi putut afecta evaluarea atât a caracterului durabil al modificărilor circumstanțelor invocate, cât și a calculării marjei de dumping.

Prin urmare, posibilitatea unei alocări incorecte a costurilor între RK și AgriFresh, invocată de AETMD în timpul procedurii administrative și care a constituit – pe lângă raționalizarea activității RK – una dintre posibilele cauze ale scăderii costurilor de producție, ar trebui să fie examinată prin redeschiderea anchetei.

Rămân valabile constatările din cadrul regulamentului în cauză care nu au fost contestate sau care au fost contestate dar respinse de hotărârile Tribunalului și ale Curții sau care nu au fost examinate de Tribunal și de Curte și, prin urmare, nu au dus la anularea regulamentului în cauză.

Redeschiderea procedurii

În consecință, Comisia a decis să redeschidă ancheta antidumping privind importurile de anumite tipuri de porumb dulce boabe preparat sau conservat originare din Thailanda care a condus la adoptarea Regulamentului (UE) nr. 307/2014 în măsura în care se referă la RK și să o reia din punctul în care s-a produs neregula.

Sfera de cuprindere a redeschiderii este limitată la punerea în aplicare a hotărârilor pronunțate de Tribunal și de Curte. Redeschiderea nu afectează alte anchete. Regulamentul de punere în aplicare (UE) nr. 875/2013 al Consiliului din 2 septembrie 2013 de instituire a unei taxe antidumping definitive la importurile de porumb dulce boabe preparat sau conservat, originar din Thailanda, ca urmare a unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (CE) nr. 1225/2009 (4) precum și orice regulament care îl înlocuiește ca urmare a reexaminării în perspectiva expirării măsurilor aflate în curs (5) sunt, prin urmare, încă aplicabile în ceea ce privește RK.

Părțile interesate sunt informate cu privire la această redeschidere prin publicarea prezentului aviz în Jurnalul Oficial al Uniunii Europene.

Observații scrise

În vederea obținerii informațiilor pe care le consideră necesare pentru anchetă, Comisia va trimite un chestionar societăților RK și AgriFresh, precum și societăților afiliate acestora. Acestea vor trebui să transmită chestionarul completat în termen de 37 de zile de la data publicării prezentului aviz în Jurnalul Oficial al Uniunii Europene, cu excepția cazurilor în care se prevede altfel.

Toate părțile interesate și, în special RK și AgriFresh și societățile afiliate acestora, precum și AETMD, sunt invitate să își facă cunoscute punctele de vedere, să transmită informații și să furnizeze elemente de probă justificative privind aspectele legate de redeschiderea anchetei. Cu excepția cazului în care se prevede altfel, informațiile respective și elementele de probă justificative trebuie să parvină Comisiei în termen de 20 de zile de la data publicării prezentului aviz în Jurnalul Oficial al Uniunii Europene.

Posibilitatea audierii de către serviciile Comisiei responsabile cu ancheta

Toate părțile interesate pot solicita să fie audiate de serviciile Comisiei responsabile cu ancheta. Orice cerere de audiere ar trebui să fie transmisă în scris și să precizeze motivele pe care se bazează. În cazul audierilor privind aspecte legate de redeschiderea anchetei, cererea trebuie transmisă în termen de 15 zile de la data publicării prezentului aviz în Jurnalul Oficial al Uniunii Europene. Ulterior, orice solicitare de audiere trebuie transmisă în termenele specifice stabilite de Comisie în comunicarea sa cu aceste părți.

Instrucțiuni de transmitere a informațiilor prezentate în scris și a corespondenței

Informațiile transmise Comisiei în scopul desfășurării anchetelor de apărare comercială trebuie să nu fie protejate prin drepturi de autor. Înainte de transmiterea către Comisie a unor informații și/sau a unor date care fac obiectul drepturilor de autor ale unor părți terțe, părțile interesate trebuie să solicite autorizarea specifică a deținătorului drepturilor de autor care să permită în mod explicit Comisiei: (a) să utilizeze informațiile și datele în scopul prezentei proceduri de apărare comercială; și (b) să furnizeze informațiile și/sau datele părților interesate de prezenta anchetă sub o formă care să le permită acestora să își exercite drepturile la apărare.

Toate informațiile prezentate în scris, inclusiv cele solicitate prin prezentul aviz, chestionarele completate și corespondența furnizate de părțile interesate, pentru care se solicită un tratament confidențial, trebuie să poarte mențiunea Limited („acces limitat”) (6). Părțile care transmit informații pe parcursul prezentei anchete sunt invitate să ofere motive pentru solicitarea unui tratament confidențial.

Părțile interesate care transmit informații cu mențiunea „Limited” trebuie să furnizeze rezumate cu caracter neconfidențial ale acestora, în temeiul articolului 19 alineatul (2) din Regulamentul (UE) 2016/1036 (7) (denumit în continuare „regulamentul de bază”), care vor purta mențiunea „For inspection by interested parties” (versiune destinată consultării de către părțile interesate). Aceste rezumate trebuie să fie suficient de detaliate pentru a permite o înțelegere rezonabilă a elementelor esențiale ale informațiilor transmise cu titlu confidențial. Dacă o parte care furnizează informații confidențiale nu prezintă motive întemeiate pentru solicitarea unui tratament confidențial sau nu pune la dispoziție un rezumat neconfidențial al acestora în formatul și de calitatea solicitate, Comisia poate să nu ia în considerare respectivele informații, cu excepția cazului în care se poate demonstra în mod satisfăcător, utilizând surse adecvate, că informațiile sunt corecte.

Părțile interesate sunt invitate să prezinte toate documentele și cererile prin intermediul TRON.tdi (https://webgate.ec.europa.eu/tron/TDI), inclusiv împuternicirile și fișele de certificare scanate, cu excepția răspunsurilor voluminoase, care se transmit pe CD-ROM sau DVD, în persoană sau prin scrisoare recomandată. Prin utilizarea TRON.tdi sau a e-mailului, părțile interesate își exprimă acordul cu privire la normele aplicabile transmiterii pe cale electronică a informațiilor conținute în documentul intitulat „CORESPONDENȚA CU COMISIA EUROPEANĂ ÎN CAZURILE DE APĂRARE COMERCIALĂ”, care este publicat pe site-ul Direcției Generale Comerț: http://trade.ec.europa.eu/doclib/docs/2014/june/tradoc_152581.pdf Părțile interesate trebuie să indice numele lor, adresa, numărul de telefon și o adresă de e-mail valabilă și trebuie să asigure faptul că adresa de e-mail comunicată este o adresă de e-mail oficială funcțională care este verificată zilnic. După furnizarea datelor de contact, Comisia va comunica cu părțile interesate doar prin TRON.tdi sau prin e-mail, cu excepția cazului în care acestea solicită în mod explicit să primească toate documentele din partea Comisiei prin alte mijloace de comunicare sau a cazului în care natura documentului care trebuie trimis impune utilizarea unei scrisori recomandate. Pentru mai multe reguli și informații privind corespondența cu Comisia, inclusiv principiile aplicabile transmiterii prin TRON.tdi și prin e-mail, părțile interesate sunt invitate să consulte instrucțiunile sus-menționate privind comunicarea cu părțile interesate.

Adresa Comisiei pentru corespondență este următoarea:

Comisia Europeană Direcția Generală Comerț Direcția H Birou: CHAR 04/039 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi Adresa de e-mail: TRADE-R567-SWEETCORN-INTERIM@ec.europa.eu

Lipsa de cooperare

În cazurile în care orice parte interesată refuză accesul la informațiile necesare, nu le furnizează în termenele prevăzute sau obstrucționează în mod semnificativ ancheta, se pot formula constatări, pozitive sau negative, pe baza datelor factuale disponibile, în conformitate cu articolul 18 din regulamentul de bază.

În cazul în care se constată că orice parte interesată a transmis informații false sau înșelătoare, informațiile pot să fie desconsiderate și se pot utiliza datele factuale disponibile.

Dacă orice parte interesată nu cooperează sau cooperează doar parțial și, în consecință, constatările se bazează pe informațiile factuale disponibile, în conformitate cu articolul 18 din regulamentul de bază, rezultatul ar putea fi mai puțin favorabil respectivei părți decât dacă aceasta ar fi cooperat.

Faptul că nu se oferă un răspuns pe suport electronic nu este considerat un refuz de a coopera, cu condiția ca partea interesată în cauză să demonstreze că prezentarea unui răspuns în forma cerută ar antrena sarcini sau costuri suplimentare nerezonabile. Partea interesată trebuie să contacteze imediat Comisia în acest sens.

Consilierul-auditor

Părțile interesate pot solicita intervenția consilierului-auditor pentru proceduri comerciale. Consilierul-auditor examinează cererile de acces la dosar, litigiile privind confidențialitatea documentelor, cererile de prelungire a termenelor și orice alte cereri privind drepturile la apărare ale părților interesate și ale terților, care ar putea să apară în cursul procedurii.

Consilierul-auditor poate organiza audieri și poate acționa ca mediator între partea sau părțile interesate și serviciile Comisiei, pentru a asigura respectarea deplină a drepturilor la apărare ale părților interesate. Cererile de audiere adresate consilierului-auditor trebuie formulate în scris și trebuie să precizeze motivele pe care se bazează. Consilierul-auditor va examina motivele care stau la baza cererilor. Aceste audieri trebuie să aibă loc doar dacă problemele nu au fost soluționate cu serviciile Comisiei în timp util.

Orice cerere trebuie să fie transmisă în timp util și cu promptitudine, pentru a nu se pune în pericol buna desfășurare a procedurii. În acest sens, părțile interesate trebuie să solicite intervenția consilierului-auditor în cel mai scurt timp posibil de la apariția evenimentului care justifică o astfel de intervenție. În cazul în care cererile de audiere sunt transmise în afara termenelor prevăzute, consilierul-auditor va examina, de asemenea, motivele întârzierii, natura problemelor semnalate și impactul pe care îl au aceste probleme asupra drepturilor la apărare, având în vedere interesele de a se asigura buna administrare și finalizarea la timp a anchetei.

Pentru mai multe informații și date de contact, părțile interesate pot consulta paginile dedicate consilierului-auditor de pe site-ul de internet al DG Comerț: http://ec.europa.eu/trade/trade-policy-and-you/contacts/hearing-officer/

Prelucrarea datelor cu caracter personal

Orice date cu caracter personal colectate pe parcursul prezentei anchete vor fi tratate în conformitate cu Regulamentul (UE) 2018/1725 al Parlamentului European și al Consiliului (8).

Un aviz privind protecția datelor care informează toate persoanele cu privire la prelucrarea datelor cu caracter personal în cadrul activităților de apărare comercială ale Comisiei este disponibil pe site-ul DG Comerț: http://trade.ec.europa.eu/doclib/html/157639.htm

Informații pentru autoritățile vamale

Până la finalizarea prezentei anchete de redeschidere, taxele antidumping la importurile de porumb dulce (Zea mays var. saccharata) în boabe, preparat sau conservat în oțet sau acid acetic, necongelat, încadrat în prezent la codul NC ex 2001 90 30 (cod TARIC 2001903010) și porumb dulce (Zea mays var. saccharata) în boabe, preparat sau conservat altfel decât în oțet sau acid acetic, necongelat, altul decât produsele de la poziția 2006, încadrat în prezent la codul NC ex 2005 80 00 (cod TARIC 2005800010), originar din Thailanda, produs de River Kwai International Food Industry Co. Ltd (cod adițional TARIC A791), sunt colectate la nivelul taxelor antidumping instituite prin Regulamentul de punere în aplicare (UE) nr. 875/2013, și anume 12,8 %, sau prin orice regulament care îl înlocuiește (9) de la 28 martie 2019.

Nivelul taxelor care vor fi stabilite ca urmare a redeschiderii anchetei ar putea fi diferit de nivelul taxelor percepute de autoritățile vamale naționale începând cu 28 martie 2014. Comisia poate decide să solicite autorităților vamale să perceapă taxe antidumping la importurile de porumb dulce (Zea mays var. saccharata) în boabe, preparat sau conservat în oțet sau acid acetic, necongelat, încadrat în prezent la codul NC ex 2001 90 30 (cod TARIC 2001903010) și porumb dulce (Zea mays var. saccharata) în boabe, preparat sau conservat altfel decât în oțet sau acid acetic, necongelat, altul decât produsele de la poziția 2006, încadrat în prezent la codul NC ex 2005 80 00 (cod TARIC 2005800010), originar din Thailanda, produs de River Kwai International Food Industry Co. Ltd (cod adițional TARIC A791) la nivelul determinat de rezultatele anchetei de redeschidere.

Informarea părților

În consecință, producătorul-exportator în cauză și industria Uniunii vor fi informați cu privire la faptele și considerentele esențiale pe baza cărora Comisia intenționează să pună în aplicare hotărârea și vor avea posibilitatea să prezinte observații.

(1) JO L 91, 27.3.2014, p. 1.

(2) Hotărârile Curții de Justiție din 3 octombrie 2000, Industrie des poudres sphériques/Consiliul, C-458/98 P, EU:C:2000:531, punctele 80-85, precum și din 28 ianuarie 2016, CM Eurologistik, C-283/14 și C-284/14, EU:C:2016:57, punctele 48-55.

(3) Hotărârea Curții de Justiție din 14 iunie 2016, Comisia/McBride, cauza C-361/14 P, EU:C:2016:434, punctul 56; a se vedea de asemenea, în materie de dumping, hotărârea Curții de Justiție din 3 octombrie 2000, Industrie des poudres sphériques/Consiliul, cauza C-458/98 P, EU:C:2000:531, punctul 84.

(4) JO L 244, 13.9.2013, p. 1.

(5) Aviz de deschidere a unei reexaminări efectuate în perspectiva expirării măsurilor antidumping aplicabile importurilor de porumb dulce boabe preparat sau conservat originar din Thailanda (JO C 322, 12.9.2018, p. 4).

(6) Un document cu mențiunea „Limited” este un document considerat confidențial în temeiul Regulamentului (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (JO L 176, 30.6.2016, p. 21) și al articolului 6 din Acordul OMC privind punerea în aplicare a articolului VI din GATT 1994 (Acordul antidumping). De asemenea, acesta este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului (JO L 145, 31.5.2001, p. 43).

(7) Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (JO L 176, 30.6.2016, p. 21).

(8) Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).

(9) Aviz de deschidere a unei reexaminări efectuate în perspectiva expirării măsurilor antidumping aplicabile importurilor de porumb dulce boabe preparat sau conservat originar din Thailanda (JO C 322, 12.9.2018, p. 4).